**Revīzijas konsultatīvās padomes sēdeS**

**PROTOKOLS**

Rīgā

2015.gada 20.janvāris Nr. 1

**Sēdi vada**

|  |  |
| --- | --- |
| Revīzijas konsultatīvās padomes priekšsēdētājs, akciju sabiedrības NASDAQ OMX Riga pārstāvis, AUDIT ADVICE SIA, partneris, valdes priekšsēdētājs, ģenerāldirektors, NEXIA LATVIJA SIA, valdes loceklis, Latvijas Republikas Grāmatvežu asociācijas valdes priekšsēdētājs | -Andrejs Ponomarjovs |

**Padomes locekļi:**

|  |  |  |
| --- | --- | --- |
| Tieslietu ministrijas Iekšējā audita nodaļas vadītāja | -Daiga Avdejanova | |
| Finanšu un kapitāla tirgus komisijas Regulējošo prasību daļas galvenā metodikas eksperte | | -Sarmīte Glāzere | |
| Finanšu ministrijas Nodokļu administrēšanas un grāmatvedības politikas departamenta vecākā eksperte revīzijas jautājumos – revīzijas uzrau­dzības komisijas vadītāja | | -Dace Šodnaka | |
| Ārvalstu investoru padomes Latvijā pārstāve | | - Anita Gleizde | |
|  | |  | |

**Piedalās:**

Latvijas Darba devēju konfederācijas finanšu eksperte -Inese Olafsone

|  |  |
| --- | --- |
| Finanšu ministrijas Nodokļu administrēšanas un grāmatvedības politikas departamenta Metodoloģijas un grāmatvedības politikas nodaļas vadītājas vietniece | -Arta Priede |
| Revīzijas uzraudzības komisijas locekle, Finanšu ministrijas Eiropas Savienības fondu revīzijas departamenta vecākā eksperte | -Olga Guza |

**Sēdi protokolē:**

|  |  |
| --- | --- |
| Finanšu ministrijas Nodokļu administrēšanas un grāmatvedības politikas departamenta Metodoloģijas un grāmatvedības politikas nodaļas juriskonsulte, Revīzijas uzraudzības komisijas locekle | -Ieva Purviņa |

**1.**

**Pasaules Bankas sagatavotais ziņojums par standartu un kodu ievērošanu grāmatvedības un revīzijas jomā Latvijā (turpmāk – ROSC ziņojums): galvenās atziņas, secinājumi un ieteikumi neatkarīgo revidentu institūtam un profesijas pārstāvjiem, regulatoriem un uzraudzības/ pārraudzības sistēmas dalībniekiem**

ROSC ziņojums ir Pasaules Bankas sagatavots pārskats par grāmatvedības un revīzijas praksi Latvijā. ROSC ziņojumā tiek novērtēta nacionālo grāmatvedības un revīzijas standartu atbilstība Starptautiskajiem finanšu pārskatu standartiem, Starptautiskajiem revīzijas standartiem, kā arī komersantu finanšu pārskatu standartiem. Tāpat arī šajā ziņojumā tiek apkopota informācija par tiesisko ietvaru, kas regulē finanšu pārskatu sagatavošanas un revīzijas kārtību, tiek apskatīta zvērinātu revidentu un zvērinātu revidentu komercsabiedrību uzraudzība, sertifikācijas un licencēšanas kārtība un citi ar profesionālo darbību saistīti aspekti. Tāpat arī tiek apskatīti jautājumi, kas saistīti ar grāmatvežu un zvērinātu revidentu sākotnējo un turpmāko izglītību un apmācību. ROSC ziņojumā ir arī apkopota informācija par dažādu regulējošo iestāžu veiktajiem zvērinātu revidentu uzraudzības un kontroles pasākumiem.

S.Glāzere informē, ka Finanšu un kapitāla tirgus komisija plāno sniegt Finanšu ministrijai kā viedokļu par ROSC ziņojumu apkopotājai savus komentārus. Kā viens no jautājumiem, par kuru tiks sagatavoti komentāri, ir ROSC ziņojumā paustais viedoklis, ka Finanšu un kapitāla tirgus komisija varētu uzņemties zvērinātu revidentu un zvērinātu revidentu komercsabiedrību uzraudzību. Maz ir tādas valstis, kurās finanšu iestāžu uzraugs vienlaicīgi veic arī obligāto revidentu uzraudzības funkcijas. Tas ir izveidojies vēsturiski. Pašlaik Finanšu un kapitāla tirgus komisija neredz sevi zvērinātu revidentu un zvērinātu revidentu komercsabiedrību uzrauga lomā. Tāpat arī šādai funkcijai pašlaik nav pietiekoša kapacitāte un finanšu resursi.

D.Šodnaka norāda, ka, piemēram, Nīderlandē finanšu iestāžu uzraugs veic arī obligāto revidentu uzraudzību, un tas ir politiska lēmuma rezultāts. Attiecībā uz ROSC ziņojumu arī Finanšu ministrija sagatavos komentārus. Tie būs saistībā ar Finanšu ministrijas veiktajām revīzijas pakalpojumu kvalitātes kontroles prasību ievērošanas pārbaudēm un Latvijas Zvērinātu revidentu asociācijas veiktajām revīzijas pakalpojumu kvalitātes kontrolēm. Tāpat arī būs komentāri attiecībā uz to, ka ROSC ziņojums attiecas tikai uz komercsektoru, bet nav aprakstīs nekas par pašvaldību revīziju, kuru arī veic zvērināti revidenti un zvērinātu revidentu komercsabiedrības.

A.Ponomarjovs atzīmē, ka pēc viņa rīcībā esošās informācijas arī Latvijas Zvērinātu revidentu asociācija sniegs savus komentārus par ROSC ziņojumu.

Saskaņā ar ROSC ziņojumā izdarīto secinājumu pašlaik aktuāla problēma ir arī tā, ka pārsvarā mazās zvērinātu revidentu komercsabiedrības joprojām profesionālo pakalpojumu sniegšanā izmanto tādus IT rīkus, kuri ir novecojuši un nav arī atjaunoti vismaz atbilstoši 2010,gadā izdotajiem Skaidrības projekta standartiem (Clarity ISAs). Tas ir viens no apstākļiem, kas ietekmē sniegto revīzijas pakalpojumu kvalitāti. Atjaunošana prasa papildu finanšu līdzekļus. Risinājums varētu būt jaunas atbilstošas programmatūras (datorsistēmas) ieviešana, kura tiktu sistemātiski atjaunota. Par šādas sistēmas iegādi pašlaik jau notiek pārrunas starp Latvijas Zvērinātu revidentu asociāciju un Igaunijas kompetento iestādi.

A.Ponomarjovs vērš uzmanību uz to, ka ROSC ziņojumā ir apskatīta arī Revīzijas konsultatīvās padomes kompetence. Tomēr ir paredzams, ka pēc jauno Eiropas Savienības tiesību aktu obligātās revīzijas jomā prasību pārņemšanas Latvijas nacionālajos normatīvajos aktos, Revīzijas konsultatīvā padome vairs nevarēs pastāvēt tādā statusā kā tagad. ROSC ziņojumā ir apskatīta arī revīzijas komiteju loma, uzsverot, ka pašlaik tās ir vairāk formālas. A.Ponomarjovs vērš uzmanību, ka ROSC ziņojumā tabulas veidā tiek sniegta informācija par sankcijām, kuras pēdējo gadu laikā Zvērinātu revidentu asociācija ir piemērojusi zvērinātiem revidentiem un zvērinātu revidentu komercsabiedrībām par nekvalitatīvi veikto darbu un cita veida disciplināriem pārkāpumiem.

D.Šodnaka norāda, ka nevajadzētu koncentrēties primāri uz sodu piemērošanu, bet būtu jāmeklē citi veidi kā nodrošināt sniegto revīzijas pakalpojumu kvalitāti. Piemēram, nākotnē būtu piemērojama uz risku balstīta pieeja revīzijas pakalpojumu kvalitātes kontrolēs. Būtu arī jāseko līdzi tam, kā tiek ieviesti kvalitātes kontroļu rezultātā sniegtie ieteikumi. Sodu piemērošanu ir jāatstāj kā galējo līdzekli.

A.Ponomarjovs norāda, ka ROSC ziņojumā tiek vērsta uzmanība uz to, ka būtu nepieciešama tāda detalizēta nacionālā normatīvā bāze finanšu pārskatu sagatavošanas jomā, uz kuru zvērināts revidents varētu atsaukties, ja revīzijas pakalpojumu sniegšanas laikā tiek atklāts neatbilstības revidējamā finanšu pārskatā. Pašlaik spēkā esošie finanšu pārskatu sagatavošanu reglamentējošie normatīvie akti nav tik detalizēti, bet Latvijas grāmatvedības standartiem ir tikai ieteikuma raksturs. Esošā situācija varētu tikt risināta ar attiecīgiem Ministru kabineta noteikumiem, kuri varētu tikt izdoti, pamatojoties uz jauno Gada pārskatu un konsolidēto gada pārskatu likumu (pašlaik vēl likumprojekta stadijā).

Notiek diskusija par ziņošanas sistēmas *(whistle blowing)* ieviešanas iespējām. Tā ir iespēja anonīmi ziņot par likumu prasību pārkāpumiem, ko zvērināts revidents ir konstatējis, sniedzot revīzijas pakalpojumus klientam. Šis jautājums ir aktuāls sakarā ar jaunās Revīzijas direktīvas (Eiropas Parlamenta un Padomes Direktīva 2014/56/ES, ar kuru groza Direktīvu 2006/43/EK, ar ko paredz gada pārskatu un konsolidēto pārskatu obligātās revīzijas) prasību pārņemšanu Latvijas normatīvajos aktos, un jaunās Revīzijas regulas (Eiropas Parlamenta un Padomes Regula Nr.537/2014 par īpašām prasībām attiecībā uz obligātajām revīzijām sabiedriskas nozīmes struktūrās) prasību piemērošanas kārtības noteikšanu Latvijas normatīvajos aktos. Par šiem normatīvajiem aktiem ir minēts arī ROSC ziņojumā.

D.Avdejanova uzsver, ka, ieviešot šādu ziņošanas sistēmu, obligāti ir jādomā arī par rezultātu (ieguvumu), kāds tiek sagaidīts, un kādā veidā šādu rezultātu (ieguvumu) var sasniegt. Nav pieļaujams, ja iegūtā informācija tiek tikai uzkrāta, bet tālāka rīcība neseko.

S.Glāzere un I.Olafsone norāda, ka ir jānodrošina atbilstoša aizsardzība šādiem ziņotājiem, ja šāda ziņošanas sistēma tiek ieviesta.

Revīzijas konsultatīvās padomes locekļi apspriež nepilnības esošajā Latvijas Zvērinātu revidentu asociācijas eksaminēšanas procesā un sistēmā, kā arī izmaiņas šīs funkcijas nodrošināšanas veidā, pārņemot Revīzijas direktīvas prasības un izveidojot jaunu revidentu uzraudzības sistēmu Latvijā.

**2.**

**Likumprojekta „Gada pārskatu un konsolidēto gada pārskatu likums”, kurš tika izstrādāts, pamatojoties uz Eiropas Parlamenta un Padomes Direktīvas 2013/34/ES (2013.gada 26.jūnijs) par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK (dokuments attiecas uz EEZ), prasību ietekme uz mazo, vidējo, lielo un sabiedriskās nozares struktūras uzņēmumu finanšu pārskatu kvalitāti un to verificēšanas sistēmas turpmāko attīstību: obligātās revīzijas un ierobežotās pārbaudes**

A.Priede informē, ka 2015.gada janvārī Finanšu ministrija nosūtīja visiem, kuri sniedza atzinumus par likumprojektu “Gada pārskatu un konsolidēto gada pārskatu likums”, izziņu par atzinumos sniegtajiem iebildumiem, precizēto likumprojektu un tā anotāciju. Uz šo brīdi atbilde vēl nav saņemta no Tieslietu ministrijas un Ekonomikas ministrijas. Tomēr Ekonomikas ministrija pirms atbildes sniegšanas ir neoficiāli informējusi Finanšu ministriju par savu viedokli. 2015.gada 30.janvārī tiek plānota saskaņošanas sanāksme, kura notiks Finanšu ministrijas telpās. Jau tagad var paredzēt, ka šajā sanāksmē kā vieni no aktuālākajiem būs jautājumi par “ierobežotajām pārbaudēm” un “obligātās revīzijas kritērijiem”. Ministriju starpā ir panākta vienošanās par “ierobežoto pārbaužu” nepieciešamību, tomēr tās vēl ir attiecīgi jādefinē normatīvajā aktā. Tāpat arī valstij ir jābūt ieguvumam no šīm pārbaudēm. “Ierobežoto pārbaužu” mērķis ir uzlabot finanšu pārskatu kvalitāti un pārliecināties, vai nodokļi ir pareizi aprēķināti.

A.Ponomarjovs norāda, ka pēc viņa rīcībā esošās informācijas, Latvijas Zvērinātu revidentu asociācija izveidos darba grupu, kura strādās pie jautājuma par “ierobežoto pārbaužu” definēšanu. Tuvākajā laikā šī darba grupa plāno sazināties ar Finanšu ministriju, lai piedāvātu definīciju un sniegtu savu viedokli (iespējams metodoloģiju) par to, kā šādas “ierobežotās pārbaudes” tiktu veiktas un kādi standarti būtu piemērojami, izejot arī no apsvēruma, ka pārbaudes procedūras būs attiecināmas uz nodokļu posteņiem, ieskaitot uzņēmumu ienākuma nodokli..

D.Šodnaka norāda, ka paralēli likumprojektam “Gada pārskatu un konsolidēto gada pārskatu likums” tiek virzīts arī likumprojekts “Grozījumi likumā “Par zvērinātiem revidentiem””. Likumprojektā “Gada pārskatu un konsolidēto gada pārskatu likums” plānots dod “ierobežoto pārbaužu” definīciju, savukārt likumprojektā “Grozījumi likumā “Par zvērinātiem revidentiem”” būtu noteikta kārtība, kādā šīs pārbaudes veicamas. Līdz ar to šādas pārbaudes būtu pakļautas arī kvalitātes kontroles un neatkarības prasībām.

I.Olafsone informē, ka pagaidām Latvijas Darba devēju konfederācija uzturēs savu iebildumu, tomēr vēl pārrunās šo jautājumu ar saviem biedriem. Atbalsta metodoloģijas vai speciālas kārtības (var būt arī Ministru kabineta noteikumi) kā veikt “ierobežotās pārbaudes” izstrādi, jo likums nav tas normatīvais akts, kurā drīkst iekļaut detalizētu aprakstu.

**3.**

**Citi jautājumi**

A.Ponomarjovs informē, ka sagatavos informāciju Finanšu ministrijai par padomes paveikto darbu 2014.gadā un plāniem 2015.gadam, un nosūtīs Revīzijas konsultatīvās padomes locekļiem saskaņošanai. A.Ponomarjovs arī lūdz Revīzijas konsultatīvās padomes locekļus pārdomāt aktivitātes, kas būtu veicamas 2015.gadā, informējot par to padomi.

Padomes priekšsēdētājs A.Ponomarjovs

Protokolēja I.Purviņa